BESLUTNING(1)

om den indvirkning, som strukturforanstaltninger i den europæiske fiskerisektor har på den bæredygtige udvikling af AVS-landenes fiskerisektor

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

A. der henviser til sine tidligere beslutninger om fiskeri, navnlig beslutningerne om fiskeriet i AVS-landene og den ottende EUF og om AVS-EU-fiskerisamarbejdet ud over år 2000,

B. der henviser til, at EU i henhold til Maastricht-traktaten er juridisk forpligtet til at sikre sammenhæng mellem dens forskellige politikker, herunder den fælles fiskeripolitik og politikken for udviklingssamarbejdet,

C. der henviser til den forpligtelse, der er nedfældet i Amsterdam-traktaten, til at integrere principper om bæredygtig udvikling i andre EU-politikker (artikel 2 og 6),

D. der henviser til Den Europæiske Unions forpligtelse til at anvende de principper, der er nedfældet i FAO's adfærdskodeks for ansvarligt fiskeri,

E. der henviser til Revisionsrettens beretning nr. 18/98 om EF-foranstaltninger til fremme af oprettelse af blandede selskaber i fiskerisektoren, og navnlig til kritikken af, hvordan udbetalinger er blevet forvaltet,

F. der henviser til Europa-Kommissionens forslag om de nærmere regler og betingelser for strukturforanstaltningerne for fiskeriet (KOM(1998)0728), og navnlig til den nye definition på blandede selskaber,

G. der erkender, at det overordnede mål for AVS-EU-fiskerisamarbejdet er at fremme udviklingen inden for fiskeriet på en sådan måde, at fiskebestandene bevares, og udnyttelsen af AVS-landenes fiskeressourcer maksimeres samtidig med, at den lokale befolknings behov for adgang til fiskeressourcer, fødevarer, beskæftigelse og indkomster prioriteres,

1. er overbevist om, at sigtet med iværksættelse af blandede selskaber bør være at gøre fiskeriaktiviteterne mere økonomisk effektive og ligeligt fordelte på lokalt plan i AVS-landene ud fra hensynet til, at det grundlæggende mål er en bæredygtig udvikling inden for fiskerisektoren i AVS-landene gennem opretholdelse af et produktivt ressourcegrundlag;

2. der mener, at det forhold, at der ikke foreligger oplysninger om bestandenes tilstand i AVS-farvandene, om blandede selskabers fiskerivirksomhed i AVS-lande (med støtte fra den europæiske strukturfond), eller om, hvordan denne virksomhed indvirker på udviklingen inden for den lokale AVS-fiskerisektor, gør det påkrævet at anvende et forsigtighedsprincip på dette område,

3. mener desuden på denne baggrund, at det er påkrævet, at AVS-landene iværksætter særlige langsigtede bestræbelser i samarbejde med deres EU-partnere for at styrke dee menneskelige og institutionelle ressourcer i AVS-institutionerne med henblik på at analysere og forvalte sektoren gennem uddannelse og fælles forskning af høj kvalitet,

4. konstaterer, at en forbedret analyse af AVS-landenes økonomi og politik og af overvågnings- og kontrolkapaciteten er tematiske prioriteringer, som bør stå i et rimeligt forhold til kravene til forvaltningen af komplekse fiskeriaktiviteter;

5. konstaterer, at der er risiko for, at der gennem blandede selskaber, som er oprettet i AVS-lande, tilskyndes til overfiskning af AVS-landenes fiskeressourcer, hvilket kan forvride konkurrencen både for ressourcerne og de allerede eksisterende markeder (fangst og forarbejdning), navnlig inden for sektoren for kystfiskeri med mindre fartøjer;

6. kræver, at der i forbindelse med en revision af bestemmelserne og ordningerne for EU's strukturstøtte til fiskerisektoren

- tages hensyn til, at målsætningen for strukturforanstaltningerne er at medvirke til at opnå "en varig ligevægt mellem fiskeressourcerne og udnyttelsen heraf", ikke alene i Fællesskabets farvande men i alle de farvande, hvor fællesskabsflåder driver aktivt fiskeri, navnlig i AVS-staternes farvande; og fastholder derfor, at

- strukturforanstaltningernes målsætning om "at styrke konkurrenceevnen og medvirke til en udvikling af økonomisk bæredygtige virksomheder inden for hele sektoren ...", og at "medvirke til en revitalisering af de områder, som er afhængige af fiskeriet" ikke bør opnås gennem støtte til former for partnerskaber, som tilskynder til konkurrence mellem ressourcer i den lokale AVS-fiskerisektor, eller som øger konkurrencen for markeder med eksisterende lokale AVS-fiskerivirksomheder (navnlig inden for kystfiskeriet med mindre fartøjer;

- strukturforanstaltningernes målsætning om at oprette blandede selskaber for "at forbedre forsyningen med og forædlingen af fiskerivarer på det europæiske marked.." ikke må underminere markedsadgangen for eksisterende lokale AVS-virksomheder, specielt ikke i sektoren for kystfiskeri med mindre fartøjer, eller den lokale befolknings fødevaresikkerhed i AVS-staterne;

7. henstiller, at der ydes støtte til AVS-staterne med henblik på at gøre det muligt for dem at kontrollere udenlandske (herunder også europæiske) fiskeflåder og blandede selskaber, og i samarbejde med den lokale fiskerisektor at udvikle politikker, som indeholder detaljerede planer for forvaltningen af havets fiskeressourcer og af fiskeflåder i overensstemmelse med FAO's henstillinger;

8. foreslår, at der som følge af denne plan mellem EU og hver enkelt AVS-stat fastlægges en sammenhængende strategi i samarbejde med de lokale investorer i AVS-fiskerisektoren, navnlig inden for sektoren for kystfiskeri med mindre fartøjer, under hensyntagen til de forskellige aspekter i forbindelse med EU-flåders og udenlandske flåders nuværende tilstedeværelse (som følge af fiskeriaftaler, blandede selskaber, etc.), både i de pågældende lande og i regionen;

9. anmoder EU om at forpligte sig til at sikre, at alle planlagte overførsler af fartøjer ikke krænker international ret eller underminerer de bevarelses- og ressourceforvaltningspolitikker, som AVS-staterne har iværksat;

10. kræver, at den globale adgang for europæiske flåder inden for disse rammer skal baseres på en forudgående videnskabelig vurdering af ressourcerne, der gennemføres i fællesskab og/eller af uafhængig eksperter, og på en vurdering af de lokale behov for adgang (navnlig for sektoren for kystfiskeri med mindre fartøjer) samt for fødevaresikkerhed, beskæftigelse og indkomster samt en vurdering af den adgang, der indrømmes udenlandske flåder;

11. mener, at det, hvis der skal opnås en reduceret fiskekapacitet i europæiske farvande og undgås overfiskning af AVS-landenes fiskeressourcer, er nødvendigt, at EU-strukturforanstaltningerne fremmer alternativer til eksporten af fiskekapacitet til AVS-landene;

12. mener, at EU og dens medlemsstater, uanset ovenstående punkt 8 og i overensstemmelse med de relevante bestemmelser i Afsnit III, navnlig artikel 58, 59 og 60 i den fjerde Lomé-konvention AVS-EU, skal træffe de nødvendige foranstaltninger med henblik på at nå frem til et snævrere samarbejde mellem EU og AVS-staterne inden for rammerne af veldefinerede blandede selskaber eller AVS-projekter med henblik på blandt andet at øge AVS-kapaciteten til at drive økonomisk levedygtig fiskerivirksomhed, herunder også i relation til industrifiskeri;

13. er af den opfattelse, at strukturstøtten bør anvendes til at fremme indførelsen af mere selektive fiskemetoder og udstyr på europæiske fartøjer, der driver fiskeri i AVS-farvande;

14. henstiller, at der ikke gives incitamenter til bygning af europæiske fartøjer, der primært skal fiske i AVS-farvande, navnlig i tilfælde, hvor de øger presset på AVS-fiskebestande, hvis tilstand man ikke ved noget om, eller som allerede overfiskes lokalt, og hvor de ikke medvirker til at begrænse presset på ressourcerne i europæiske farvande (hvilket er formålet med strukturforanstaltningerne);

15. anmoder Kommissionen om regelmæssigt at rapportere tilbage om de foranstaltninger, der er truffet med hensyn til gennemførelsen af denne beslutning, navnlig hvad angår en vurdering af ressourcerne i en økosystemsammenhæng; mener desuden, at der skal ydes tilsvarende støtte til forvaltningen af bæredygtig udnyttelse;

16. tilskynder AVS-regeringerne til på nationalt eller regionalt plan at oprette beskyttede havområder på hensigtsmæssige steder for at bevare deres farvandes produktivitet og genetablere bestande i områder med massivt fiskeri og således beskytte havets biologiske mangfoldighed af en lang række årsager;

17. henstiller, at der udvikles nye forbindelser mellem operatører inden for den offentlige og den private sektor, både fra småvirksomheder og industrier, så det slås fast, at sådanne indfaldsvinkler til bæredygtig forvaltning er til gavn for alle;

18. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).